text: Flyvestation kan blive Nordens største solcelleanlæg
  22 juli 2015 kl. 07.07
  Den gamle Flyvestation Vandel kan blive spækket med solceller. Virksomheden Energi-Innovation har fået entreprisen på at bygge et kæmpe solcelleanlæg, og lige nu bliver ansøgningen behandlet af Vejle Kommune.
  Vejle Kommune har modtaget i alt tre ansøgninger om at opføre solcelleanlæg på den gamle flyvestation i Vandel. Det skriver Ingeniøren.
  Ifølge ansøgningerne er der planer om at bygge op til 182 solcelleanlæg af hver 400 kW, hvilket løber op i en samlet effekt på 72,8 MW, hvis de alle bliver til virkelighed.
  Med parkens 72,8 MW vil den, hvis den opføres i dag, i sig selv udgøre omkring 11,7 procent af den samlede danske solcellekapacitet.
  Det fremgår ikke af ansøgningerne, hvor stor en del af planerne, der bliver til virkelighed, og hverken Energi-Innovation eller ejeren af området, Erhvervspark Vandel, ønsker at oplyse noget om projektet endnu.
  Læs artiklen fra Ingeniøren her
  